<classify> BIASHARA baina ya nchi wanachama wa Jumuiya ya Afrika Mashariki EAC imeshika kasi, kwani mauzo yake yamepaa kutoka Dola za Marekani bilioni 1.5 Sh trilioni 3.15 za Tanzania mwaka 2015 hadi Dola bilioni 5.5 Sh trilioni 11.7 za Tanzania mwaka 2017, sawa na ongezeko la Dola bilioni 4 Sh trilioni 8.4 za Tanzania.Ukuaji huo umetajwa kuongezeka kutokana na kuimarika kwa mtangamano ndani ya jumuiya, hivyo kuchangia ushirikiano katika sekta mbalimbali zikiwemo za biashara na masoko.Aidha, ni matunda ya kuanzishwa kwa Umoja wa Forodha ndani ya jumuiya Januari 2, mwaka 2005.Akizungumza hivi karibuni wakati wa Mkutano wa 22 wa Kamati ya Mambo ya Fedha katika Jumuiya ya Afrika Mashariki MAC, Mkurugenzi Mtendaji wa Forodha na Biashara wa EAC, Kenneth Bagamuhunda, alisema ingawa kuufikia mtangamano kamili itachukua muda, lakini matunda yameanza kuonekana mapema.Tangu Januari 2005, mtangamano katika biashara ndani ya EAC umekuwa na mafanikio makubwa. Mwaka 2005, biashara baina ya mataifa ndani ya jumuiya zilikuwa Dola bilioni 1.5, lakini kufikia mwaka 2017, tunazungumzia dola bilioni 5.5, amesema.Kwa mujibu wa Bagamuhunda, kuimarika kwa miundombinu ndani ya jumuiya kumesaidia mno ukuaji wa biashara, kwani sehemu nyingi zinafikika hivyo kufanya usafirishaji wa bidhaa kutoka nchi moja kwenda nyingine kufanyika kwa urahisi.Mkazo upo katika kuimarisha miundombinu ya usafiri na usafirishaji, huku ndiko tunakoamini kutachangia ukuaji wa kiuchumi ndani ya jumuiya. Tunapambana pia kupunguza vikwazo vya biashara katika nchi wanachama, amesisitiza Bagamuhunda.EAC ilianza na Protokali ya Umoja wa Forodha, ikafuatiwa na Protokali ya soko la pamoja kwa bidhaa, kazi na mitaji kati ya nchi wanachama, lakini kukiwa pia na mikakati ya kuanzishwa kwa pesa ya pamoja na hatimaye Shirikisho Kamili.Kwa ujumla, jumuiya inalenga kuzileta pamoja nchi wanachama, yaani Tanzania, Kenya, Uganda, Rwanda, Burundi na Sudan Kusini ziweze kuwa na uwanda sawa katika maeneo ya kisiasa, kiuchumi, kijamii na kiutamaduni, utafiti na teknolojia, ulinzi, usalama, masuala ya kisheria, kimahakama na kadhalika.Eneo la mtangamano Ingawa eneo lote la mtangamano lina wakazi takribani milioni 170, Tanzania ndiyo iliyobarikiwa kuwa na ardhi kubwa zaidi, na pia ikiwa na wakazi wengi, takribani milioni 49.6 kwa sasa, ikifuatiwa na Kenya yenye wakazi milioni 45, Uganda milioni 35, Rwanda milioni 12, Burundi milioni 10 na Sudan Kusini milioni 11.Katika mtangamano, hasa nchini Tanzania, zinapatikana jamii zote za makabila ya Afrika Kusini mwa Jangwa la Sahara kama Khoisani, Wakushi, Wabantu na Wanaoloti. Asilimia ya wakazi wanaoishi mijini ni asilimia 19.26 tu, lakini wanaongekeza kwa asilimia 4.71 kila mwaka.Lugha kuu katika Mtangamano huu ni Kiswahili, ambacho kutoka pwani ya Kenya na Tanzania kimeenea katika nchi zote na hata nje ya mtangamano.Lugha rasmi ni Kiingereza pia. Lugha nyingine muhimu ni kama vile Kirundi na Kinyarwanda, ingawa Kifaransa kimeenea pia.Kwa upande wa dini, Ukristo unaongoza asilimia 76.04, ukifuatiwa na Uislamu asilimia 14.06 na dini asilia za kiafrika asilimia 3.9.Kati ya Wakristo, Wakatoliki wanaongoza nchini Burundi, Waprotestanti wanaongoza Kenya, huku aina hizo mbili zikilingana Tanzania, Uganda na Rwanda.  <topic>: kitaifa 